KIRJALLINEN KYSYMYS E-2116/01

esittäjä(t): Chris Davies (ELDR) komissiolle

(13. heinäkuuta 2001)

Aihe: Muuntogeenien Aventis T25 -maissi

Ottaen huomioon epäasianmukaiset tutkimukset, joiden tarkoituksena on todistaa Aventis T25:n olevan ihmisille ja ympäristölle turvallista, ja kanojen testauksessa tätä nykyä käytettävät kyseenalaiset menettelyt, aikooko komissio peruuttaa Aventis T25:n hyväksynnän, joka on sekä muuntogeenisten organismien tarkoituksellisesta levittämisestä ympäristöön annetun direktiivin että uuselintarvikkeita koskevan asetuksen vastainen?

David Byrnen komission puolesta antama vastaus

(6. marraskuuta 2001)

Geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetun neuvoston direktiivin 90/220/ETY(1) C osassa hyväksytään geneettisesti muunnetun Aventis T25 -maissilajikkeen saattaminen markkinoille. Kyseistä maissilajiketta koskeva lupamenettely sisälsi tavallisen tuoteilmoitusmenettelyn tapaan kattavan arvion mahdollisista terveys- ja ympäristöriskeistä sekä kasveja käsittelevän tiedekomitean tekemän arvion. Kasveja käsittelevä tiedekomitea katsoi, ettei ole mitään syytä uskoa, että kyseisen tuotteen saattaminen markkinoille aiheuttaisi vaaran ihmisten terveydelle tai ympäristölle.

Direktiivin 4 artiklan 1 kohdan mukaisesti jäsenvaltioiden on huolehdittava, että kaikki tarpeelliset toimenpiteet toteutetaan () ihmisten terveydelle ja ympäristölle haitallisten vaikutusten välttämiseksi. Myös direktiivin 11 artiklan 6 kohdassa ja 12 artiklan 4 kohdassa viitataan lisätoimiin, joita jäsenvaltiot voivat toteuttaa, jos käytettävissä on uutta tietoa tuotteen vaarallisuudesta ihmisen terveydelle tai ympäristölle. Lisäksi direktiivin 16 artiklan mukaan jäsenvaltio voi väliaikaisesti rajoittaa tuotteen käyttöä tai myyntiä tai kieltää sen alueellaan, jos sillä on perusteltua aihetta todeta, että tuote on vaaraksi ihmisten terveydelle tai ympäristölle.

Itävalta sovelsi 16 artiklaa geneettisesti muunnetun Aventis T25 -maissilajikkeen osalta toukokuussa 2000. Kasveja käsittelevä tiedekomitea oli kuitenkin sitä mieltä, että Itävallan antamat perustelut maissilajikkeen kieltämiseksi alueellaan eivät vaikuttaneet alkuperäiseen riskinarviointiin. Viime aikoina myös Yhdistynyt kuningaskunta on soveltanut 16 artiklaa kyseisen tuotteen osalta. Kasveja käsittelevä tiedekomitea tarkastelee parhaillaan tuotteen terveys- ja ympäristöriskejä. Komissio odottaa sen lausuntoa asiasta.

Lisäksi tuotteen on saatava uuselintarvikkeista ja elintarvikkeiden uusista ainesosista 27. tammikuuta 1997 annetun Euroopan parlamentin ja neuvoston asetuksen (EY) N:o 258/97(2) mukainen lupa, ennen kuin sitä saa käyttää elintarvikkeena tai elintarvikkeen osana. Asetuksessa ei ole annettu lupaa Aventis T25 -maissilinjaan kuuluville itse maissin sydänten käytölle. Vain Aventis T25 -maissilinjasta saadut tuotteet, kuten jauhot, tärkkelys tai öljy, voidaan saattaa markkinoille. Niistä annettiin komissiolle tammikuussa 1998 ilmoitus kyseisen asetuksen 5 artiklan mukaisesti.

Ilmoitus perustui Yhdistyneen kuningaskunnan uuselintarvikkeita ja prosesseja käsittelevän neuvoa-antavan komitean tekemään arvioon, jossa todettiin, että kyseiset tuotteet vastasivat laajalti tavanomaisista maissilajikkeista saatuja tuotteita ja että ne eivät aiheuta vaaraa ihmisten terveydelle tai ympäristölle.

Komissio ei aio peruuttaa Aventis T25 -sokerimaissilinjasta saaduille elintarvikkeille asetuksen (EY) N:o 258/97 mukaisesti myönnettyä lupaa.

(1) EYVL L 117, 8.5.1990.

(2) EYVL L 43, 14.2.1997.